NEUVOSTON ASETUS (EY) N:o 2028/97,
annettu 13 päivänä lokakuuta 1997,
vuonna 1995 tehdyn elintarvikeapua koskevan yleissopimuksen mukaisesti annettavan yhteisön viljaosuuden vahvistamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon elintarvikeapupolitiikasta ja elintarvikeavun hallinnosta sekä elintarviketurvaan liittyvistä erityisistä tukitoimista 27 päivänä kesäkuuta 1996 annetun neuvoston asetuksen (EY) N:o 1292/96 (1) ja erityisesti sen 21 artiklan,
ottaa huomioon komission ehdotuksen (2),
ottaa huomioon Euroopan parlamentin lausunnon (3),
sekä katsoo, että
vuonna 1995 kolmeksi vuodeksi tehtyä elintarvikeapua koskevaa yleissopimusta on sovellettu väliaikaisesti yhteisössä 1 päivästä heinäkuuta 1995; asetus (EY) N:o 1292/96 tuli voimaan vasta 8 päivänä heinäkuuta 1996,
asetuksen (EY) N:o 1292/96 21 artiklan 1 kohdassa säädetään, että neuvosto päättää yhteisön osuuden vilja-avun kokonaismäärästä, joka on sekä yhteisön että sen jäsenvaltioiden kokonaisosuus, elintarvikeapua koskevan yleissopimuksen mukaisesti, ja
asetuksen 21 artiklan 2 kohdassa säädetään, että komissio hoitaa yhteisön ja sen jäsenvaltioiden välisen yhteensovittamisen elintarvikeapua koskevan yleissopimuksen mukaisen vilja-avun toimittamisen osalta ja valvoo, että yhteisön ja sen jäsenvaltioiden kokonaisosuus saavuttaa vähintään mainitussa yleissopimuksessa määrätyt määrät,
ON ANTANUT TÄMÄN ASETUKSEN:
1 artikla
Vuonna 1995 tehdyssä elintarvikeapua koskevassa yleissopimuksessa yhteisön ja sen jäsenvaltioiden vuotuisen vähimmäisosuuden muodostavasta 1 755 000 tonnin viljamäärästä yhteisön osuus on 983 800 tonnia 1 päivän heinäkuuta 1995 ja 30 päivän kesäkuuta 1998 välisenä ajanjaksona.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 13 päivänä lokakuuta 1997.